
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 23 martie 2010               

PL-x 49/2010                     


                                                                 AVIZ
asupra proiectului de Lege pentru modificarea Ordonanţei de urgenţă a Guvernului nr. 149/2007 privind aprobarea unor măsuri în domeniul finanţelor publice.
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru modificarea Ordonanţei de urgenţă a Guvernului nr. 149/2007 privind aprobarea unor măsuri în domeniul finanţelor publice, trimis cu adresa nr. PL x 49 din 16 martie 2010 şi înregistrat cu nr. 31/146 din 17 martie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 23 martie 2010.

Proiectul de lege are ca obiect de reglementare punerea de acord cu prevederile constituţionale, conform dispoziţiilor art.147, alin.(1) din Constituţia României, a dispoziţiilor cuprinse în art. 5-8 din Ordonanţa de urgenţă a Guvernului nr. 149/2007 privind aprobarea unor măsuri în domeniul finanţelor publice, declarate ca fiind neconstituţionale prin Decizia Curţii Constituţionale nr. 859/2009. Conform modificărilor propuse, ministerele, celelalte organe de specialitate ale administraţiei publice centrale şi locale, precum şi instituţiile publice din subordinea acestora, indiferent de sistemul de finanţare, vor lua măsurile necesare achitării drepturilor salariale prin interemediul cardurilor bancare, pentru angajaţii care optează pentru această modalitate de plată. 
Membrii comisiei au examinat proiectul de lege supus avizării, expunerea de motive şi avizul favorabil al Consiliului Legislativ nr. 1040 din 16 septembrie 2009.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege. 
În raport de obiectul şi conţinutul reglementării, proiectul de lege  face parte din categoria legilor ordinare. 
              PREŞEDINTE,                                                      SECRETAR,
                Daniel BUDA                                               Gabriel ANDRONACHE
Consilier, Ciprian Bucur
Consilier, 
Ciprian Bucur

